CELEX: 32020D1465
Language: bg
Date: 2020-10-12 00:00:00
Title: Решение (ОВППС) 2020/1465 на Съвета от 12 октомври 2020 година относно действие на Европейския съюз в подкрепа на Механизма за проверки и инспекции на ООН в Йемен

13.10.2020   
               
               
                  BG
               
               
                  Официален вестник на Европейския съюз
               
               
                  L 335/13
               
            
         РЕШЕНИЕ (ОВППС) 2020/1465 НА СЪВЕТА
         от 12 октомври 2020 година
         относно действие на Европейския съюз в подкрепа на Механизма за проверки и инспекции на ООН в Йемен
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 28, параграф 1 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 18 септември 2018 г., въз основа на искане от страна на Механизма за проверки и инспекции на ООН (UNVIM), Съветът прие Решение (ОВППС) 2018/1249 (1) относно действие на Европейския съюз в подкрепа на UNVIM. Техническото изпълнение на Решение (ОВППС) 2018/1249 беше възложено на Службата на ООН за обслужване на проекти (UNOPS), като целта беше да се даде възможност на UNVIM да продължи да изпълнява задачите си по наблюдение и инспекции в съответствие с Резолюция 2216 (2015) на Съвета за сигурност на ООН.
                  
               
                     (2)
                  
                  
                     На 13 декември 2018 г. страните в конфликта в Йемен подписаха Споразумението от Стокхолм, разпоредбите на което бяха одобрени в резолюции 2451 (2018) и 2452 (2019) на Съвета за сигурност на ООН. На UNVIM беше възложена водеща роля в подкрепата на Yemen Sea Ports Corporation при управлението на пристанищата на Ходейда, Салеф и Рас Иса и във връзка с инспекциите в тях.
                  
               
                     (3)
                  
                  
                     На 18 февруари 2019 г. Съветът прие заключения, в които приветства приемането на Споразумението от Стокхолм, както и единодушното приемане на резолюции 2451 (2018) и 2452 (2019) на Съвета за сигурност на ООН. Съветът отново призова всички участници да улеснят доставянето на търговски стоки, включително на гориво, и припомни, че функционирането на пристанището на Ходейда, наред с пристанищата на Салеф и Рас Иса, е от първостепенно значение за оцеляването на милиони хора в Йемен. Съветът потвърди отново подкрепата си за UNVIM с оглед на това да се гарантира, че притокът на търговски стоки в Йемен продължава при пълно спазване на всички съответни резолюции на Съвета за сигурност на ООН.
                  
               
                     (4)
                  
                  
                     На 4 октомври 2019 г., въз основа на искане от UNVIM, Съветът прие Решение (ОВППС) 2019/1672 (2) и поднови подкрепата на Съюза за UNVIM.
                  
               
                     (5)
                  
                  
                     С резолюции 2505 (2020) и 2534 (2020) на Съвета за сигурност на ООН беше удължен мандатът на мисията на ООН в подкрепа на Споразумението относно Ходейда (UNMHA), така че да способства за изпълнението на споразумението относно град Ходейда и пристанищата на Ходейда, Салеф и Рас Иса съгласно предвиденото в Споразумението от Стокхолм.
                  
               
                     (6)
                  
                  
                     На 15 юли 2020 г. UNVIM поиска допълнителна подкрепа от Съюза.
                  
               
                     (7)
                  
                  
                     Съюзът следва да поднови подкрепата си за UNVIM с цел изпълнение на мандата му,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   Съюзът подновява подкрепата си за UNVIM с цел изпълнение на мандата му, установен в съответните резолюции на Съвета за сигурност на ООН, и по-специално резолюции 2216 (2015) и 2451 (2018) на Съвета за сигурност на ООН. Тази подкрепа има за обща цел да се допринесе за възстановяването на безпрепятствения свободен приток на търговски стоки в Йемен чрез осигуряване на прозрачен и ефективен процес на разрешаване на търговски товари, предназначени за пристанищата на Йемен, които не са под контрола на правителството на Йемен, и за укрепване на ролята на UNVIM при изпълнението на разпоредбите на Споразумението от Стокхолм.
            
            
               2.   Конкретните цели на този проект са:
               
                           —
                        
                        
                           увеличаване на притока на търговски товари в Йемен чрез по-ускорен процес на разрешаване на търговските товари и насърчаване на доверието на корабоплавателните дружества по отношение на достъпността на пристанищата на Ходейда, Салеф и Рас Иса за търговски товари,
                        
                     
                           —
                        
                        
                           повишаване на капацитета на UNVIM за разполагане в пристанищата на Ходейда, Салеф и Рас Иса съгласно предвиденото в Споразумението от Стокхолм и на съответните резолюции на Съвета за сигурност на ООН.
                        
                     
            
               3.   Чрез настоящото решение Съюзът подкрепя Службата на специалния пратеник на генералния секретар на ООН за Йемен и UNMHA по отношение на разполагането на UNVIM в пристанищата на Ходейда, Салеф и Рас Иса. За тази цел Съюзът допринася за покриване на разходите, свързани с укрепването на UNVIM, като по този начин спомага за задоволяване на потребностите на населението на Йемен като част от по-широка хуманитарна стратегия.
               Описание на проекта е изложено в приложението.
            
         
         
            Член 2
            
               1.   Върховният представител на Съюза по въпросите на външните работи и политиката на сигурност (наричан по-нататък „върховният представител“) отговаря за изпълнението на настоящото решение.
            
            
               2.   Техническото изпълнение на дейностите, посочени в член 1, се възлага на UNOPS. UNOPS изпълнява посочената задача под ръководството на върховния представител. За тази цел върховния представител сключва необходимите договорености с UNOPS.
            
         
         
            Член 3
            
               1.   Референтната сума за изпълнението на проекта, посочен в член 1, е в размер на 2 059 838 EUR.
            
            
               2.   Разходите, финансирани от сумата, посочена в параграф 1, се управляват в съответствие с процедурите и правилата, приложими за бюджета на Съюза.
            
            
               3.   Комисията упражнява надзор върху правилното управление на разходите, финансирани от сумата, посочена в параграф 1. За тази цел тя сключва споразумение за финансов принос с UNOPS. В посоченото споразумение за финансов принос се посочва, че UNOPS трябва да осигури видимост на приноса на Съюза.
            
            
               4.   Комисията се стреми да сключи споразумението за финансов принос, посочено в параграф 3, възможно най-бързо след приемането на настоящото решение. Тя информира Съвета за евентуалните трудности в хода на този процес и за датата на сключване на посоченото споразумение за финансов принос.
            
         
         
            Член 4
            
               1.   Върховният представител докладва на Съвета за изпълнението на настоящото решение въз основа на редовните доклади, изготвяни от UNVIM, включително докладите относно ежемесечните заседания на управителния комитет на UNVIM. Тези доклади служат за основа на оценката, извършвана от Съвета.
            
            
               2.   Комисията предоставя на Съвета информация за финансовите аспекти на изпълнението на проекта, посочен в член 1.
            
         
         
            Член 5
            Настоящото решение влиза в сила в деня на приемането му.
            Настоящото решение се прилага от 1 октомври 2020 г.
            Срокът на действие на настоящото решение изтича 12 месеца след датата на сключване на посоченото в член 3, параграф 3 споразумение за финансов принос между Комисията и UNOPS.
         
         
            Съставено в Люксембург на 12 октомври 2020 година.
            
               
                  За Съвета
               
               
                  Председател
               
               J. BORRELL FONTELLES
            
         
         
            (1)  Решение (ОВППС) 2018/1249 на Съвета от 18 септември 2018 г. относно действие на Европейския съюз в подкрепа на Механизма за проверки и инспекции на ООН в Йемен (ОВ L 235, 19.9.2018 г., стр. 14).
         
            (2)  Решение (ОВППС) 2019/1672 на Съвета от 4 октомври 2019 г. относно действие на Европейския съюз в подкрепа на Механизма за проверки и инспекции на ООН в Йемен (ОВ L 256, 7.10.2019 г., стр. 10).
      
      
         
            ПРИЛОЖЕНИЕ
            Целта на подкрепата от Съюза е UNVIM да бъде подпомогнат чрез финансиране на персонала му както следва:
            
                        —
                     
                     
                        персонал, който да бъде разположен в Ходейда: един служител по координацията, един съветник по сигурността на място, двама наблюдатели, двама служители за връзка, един асистент по протокола и операциите, един местен асистент по сигурността и един административен асистент;
                     
                  
                        —
                     
                     
                        един наблюдател, който да бъде разположен в Салеф, и един — в Рас Иса;
                     
                  
                        —
                     
                     
                        един оператор на скенер.
                     
                  Освен това се финансира и помощен административен персонал, необходим за изпълнението на действието на Съюза в подкрепа на UNVIM (един служител по финансите, един служител по обществените поръчки и един служител по човешките ресурси).
            UNOPS назначава този персонал в съответствие с правилата и процедурите за назначаване на UNOPS. UNOPS предварително уведомява ЕСВД за всяко откриване на длъжности.